To fodgængere er torsdag morgen kommet til skade efter et trafikuheld i Vanløse ved København.

Det oplyser Københavns Politi på Twitter.

Trafikuheldet skete i krydset ved Jernbane Allé og Vanløse Allé, der ligger tæt ved S-togs-stationen i Vanløse.

I et tilføjende tweet skriver Københavns Politi, at en ambulance med politieskorte er kørt fra stedet.

- Der er blevet påkørt to fodgængere i krydset. De er begge kørt til skadestuebehandling, og jeg kan ikke sige mere om deres tilstand, siger vagtchef Kristian Rhodin til Ekstra Bladet.



Politiet fik anmeldelsen klokken 08.10.

/ritzau/